**RNDr. Elena Fatulová, Inštitút vodnej politiky, Repná 1, 821 04 Bratislava**

 Bratislava 20. 06. 2016

Vážený pán minister,

obraciame sa na Vás v mene občanov obcí Ruská Poruba, Smilno a Krivá Oľka vo veci prieskumu a následnej ťažby ropy a zemného plynu na východnom Slovensku. Od decembra minulého roku, kedy investor prác – spoločnosť Alpine Oil and Gas, s.r.o, neohlásene a protizákonne vstúpil na pozemky občanov v obci Smilno, sa obyvatelia dotknutých obcí márne snažia presadiť svoje práva na ochranu svojho majetku a požiadavky na ochranu podzemnej vody, na ktorú sú bytostne odkázaní.

 Občianske združenie „Inštitút vodnej politiky“ poskytuje v rámci svojej činnosti občanom dotknutých obcí rady, ako majú zákonnou cestou obhajovať svoje práva. Po sérií neúspešných pokusov získať cez zákon o prístupe k informáciám aspoň základné informácie o zámeroch investora, vydaných rozhodnutiach ministerstva o určení prieskumných území a projektoch na realizáciu hĺbkových prieskumných vrtov, svitla občanom nádej po tom, keď ste vážený pán minister na základe ich žiadosti sprostredkovali pracovné stretnutie občanov so zástupcami sekcie geológie a prírodných zdrojov Ministerstva životného prostredia SR.

Pracovné stretnutie sa uskutočnilo 18. mája 2016, ktorého sa ako poradca v oblasti ochrany vôd zúčastnil aj zástupca Inštitútu vodnej politiky. Záznam z rokovania bol vyhotovený bez možnosti jeho pripomienkovania 6.06.2016. Ako sa ukázalo, rokovanie neprinieslo očakávaný posun v riešení konfliktu medzi občanmi a štátom.

S poľutovaním musíme konštatovať, že diskusia k zásadnej otázke ohrozenia kvality vôd, nebola predmetom rokovania. Bolo nám odporučené obrátiť sa v danej záležitosti na príslušnú sekciu vôd. Taktiež bez akýchkoľvek argumentov bola zamietnutá požiadavka týkajúca povinnosti investora vykonať posudzovanie vplyvov na životné prostredie.

Na stretnutí prezentované skutočnosti, poukazujúce na viacnásobné porušenie platných zákonov v životnom prostredí, boli zástupcami sekcie geológie a prírodných zdrojov uznané za tak závažné, že generálna riaditeľka sekcie RNDr. Vlasta Jánová PhD. dala verejný prísľub na vykonanie mimoriadnej kontroly v spoločnosti Alpine Oil and Gas, s.r.o. zameranej na plnenie povinností a podmienok ustanovených v rozhodnutiach o určení prieskumného územia. Kontrola mala byť vykonaná bezodkladne, pretože jej výsledky mali byť použité ako podklad pre rozhodnutie o predĺžení platnosti prieskumného územia. Žiaľ, závažné porušenia zákonov, na ktoré upozornili zástupcovia dotknutých obcí, nie sú uvedené v zázname z rokovania. Je na škodu veci, že občanom nebol daný súhlas s vyhotovením zvukovo-obrazového záznamu, ktorý si chceli zástupcovia dotknutých obcí vyhotoviť pre vlastné potreby. Tento záznam mohol byť využitý aj ako informačný dokument pre vykonanie kontroly ministerstva u investora.

V nadväznosti na uvedené pracovné stretnutie Inštitút vodnej politiky požiadal vecne príslušné odbory Ministerstva životného prostredia SR (odbor štátnej vodnej správy, odbor posudzovania vplyvov na životné prostredie) o prešetrenia dodržiavania platných predpisov v rámci svojich kompetencií.

Ako sme sa dozvedeli, sekcia geológie a prírodných zdrojov napriek daným prísľubom kontrolu u investora doteraz nevykonala. Napriek tomu už údajne vydala rozhodnutie o predĺžení platnosti prieskumného územia. Podľa informácií od občanov investor začal 18. 06. 2016 v Smilne s realizáciou vrtných prác, pričom opätovne porušil viaceré právne predpisy. Je evidentné, že sekcia geológie a prírodných zdrojov nemala od začiatku záujem riešiť problém prieskumu a ťažby ropy a zemného plynu vo verejnom záujme a v záujme ochrany životného prostredia. Tieto skutočnosti vrhajú veľmi zlé svetlo na rezort životného prostredia.

Vzhľadom na závažné podozrenia z viacnásobného porušenia slovenských zákonov, ale pravdepodobne aj európskych smerníc, dovoľujeme si Vás, vážený pán minister, v mene nespokojných občanov dotknutých obcí požiadať, aby ste v záujme upokojenia vzniknutej situácie nariadili dôsledné prešetrenie dodržiavania zákonov Slovenskej republiky zahraničnou ropnou spoločnosťou, ktorá aktuálne podniká na úkor kvality života našich občanov i nášho životného prostredia. Sme presvedčení, že ministerstvo má dostatočné páky na to, aby do ukončenia nevyhnutných kontrol pozastavilo realizáciu prieskumných prác.

S úctou

 RNDr. Elena Fatulová

 predsedníčka združenia

Vážený pán

Ing. László Sólymos

minister životného prostredia SR

Ministerstvo životného prostredia SR

nám. Ľ. Štúra 1

812 35 Bratislava